**BASES DO CONCURSO #VAIDEPARROQUIAS**

O Concello de Silleda, a través da Concellería de Cultura e Turismo, convoca o concurso *#Vaideparroquias*, un certame enmarcado dentro da programación cultural de Nadal 2023-24. O concurso rexerase de acordo coas seguintes bases:

1. **Obxecto do concurso**

O concurso *#Vaideparroquias* ten como obxecto dinamizar o conxunto de parroquias do municipio. Así mesmo, esta iniciativa presenta os seguintes obxectivos:

* Estimular a participación activa da veciñanza.
* Fomentar a creación dun ambiente propio das datas do Nadal.
* Por en valor os recursos naturais, artísticos, arquitectónicos e culturais das 33 parroquias que compoñen o termo municipal.
* Promover na cidadanía o coñecemento de todas as parroquias.
* Reforzar o sentido de pertenza e a identidade local.
* Impulsar o turismo local.
1. **Requisitos das persoas participantes**

Só poderán participar no concurso as persoas físicas que teñan cumprida a maioría de idade no momento de presentación da solicitude.

Non poderán participar aquelas persoas que resultaron gañadoras en anteriores edicións do concurso.

Para obter a condición de persoa participante, é preciso realizar a solicitude de participación no concurso a través do envío do formulario de participación que acompaña ás presentes bases.

1. **Dinámica do concurso**

Para obter a condición de persoa aspirante ao premio é necesario facerse fotografías xunto ás árbores de Nadal que o Concello de Silleda colocará nas 33 parroquias do termo municipal. Ademais, será necesario que en todas as fotografías enviadas, a persoa que figure como participante saia na imaxe, ao lado da árbore.

As árbores de Nadal estarán situadas xunto a recursos naturais, arquitectónicos, artísticos ou culturais de cada unha das parroquias. Na páxina web do Concello de Silleda (<https://silleda.es/>) publicaranse no momento de publicación destas bases unha serie de pistas para facilitar a localización das mesmas. As árbores, confeccionadas en madeira con elementos reutilizados, levarán unha inscrición co nome da correspondente parroquia.

1. **Envío da documentación**

As persoas que desexen participar no concurso e aspirar ao premio deberán enviar ao enderezo electrónico cultura@silleda.es a seguinte documentación:

* O formulario de participación, debidamente cumprimentado e asinado pola persoa participante.
* As trinta e tres fotografías, en formato .jpg, que acrediten que a persoa participante localizou as árbores de Nadal nas diferentes parroquias que conforman o Concello de Silleda.

As persoas que cumpran todos os requisitos que se detallan nas presentes bases, entrarán no sorteo final do premio.

1. **Prazos**

Admitiranse todas as solicitudes de participación, coa correspondente documentación, enviadas dende a publicación destas bases ata o luns 8 de xaneiro ás 23:59 horas.

1. **Premio**

O premio consistirá nunha viaxe ás Illas Canarias para dúas persoas, en réxime de media pensión, durante 5 días no primeiro trimestre de 2024.

1. **Sorteo público**

Unha vez rematado o prazo e revisadas todas as solicitudes, procederase a realizar o sorteo público entre todas as persoas participantes que cumpran cos requisitos para ser consideradas persoas aspirantes ao premio.

Cada unha das persoas aspirantes ao premio terá asignado un número, correlativo á orde de chegada da solicitude de participación. Dito número introducirase, en sobre pechado, nunha urna, para proceder ao sorteo público do premio.

O sorteo terá lugar o xoves 11 de xaneiro ás 20:30 horas, no Salón de Actos do Concello de Silleda.

1. **Aceptación das bases**

A presentación da solicitude de participación implica a aceptación das presentes bases.